รอเก็บหุ้นเดือนพ.ค.
บลจ.วรรณ มองหุ้นปรับฐานเดือน พ.ค.-มิ.ย. หลังงบไตรมาสแรกออก โอกาสสะสมหุ้นรอบใหม่ ส่งกองทุน ONE-ACT ลงทุนหุ้นธรรมาภิบาลที่ดี หนุนต้านคอร์รัปชั่น
26 เม.ย. 2559

บลจ.วรรณ มองหุ้นปรับฐานเดือน พ.ค.-มิ.ย. หลังงบไตรมาสแรกออก โอกาสสะสมหุ้นรอบใหม่ ส่งกองทุน ONE-ACT ลงทุนหุ้นธรรมาภิบาลที่ดี หนุนต้านคอร์รัปชั่น 
นายวิน อุดมรัชตวนิชย์ ประธานเจ้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า บลจ.วรรณยังมีมุมมองเป็นบวกต่อตลาดหุ้นไทย แม้ดัชนีจะปรับตัวขึ้นมาบ้างแล้ว เนื่องจากมีปัจจัยสนับสนุนจากสภาพคล่องทั่วโลกที่ยังอยู่ระดับสูง ส่งผลให้มีเงินทุนต่างชาติไหลเข้าตลาดหุ้นไทยและตลาดหุ้นภูมิภาค
นอกจากนี้ เศรษฐกิจไทยผ่านจุดต่ำสุดแล้วและยังแข็งแกร่งเมื่อเทียบประเทศในกลุ่มประเทศเกิดใหม่ โดยคาดการณ์เศรษฐกิจไทยจะเติบโต 2.8-3.8% รวมทั้งหากโครงการลงทุนภาครัฐมีความคืบหน้าและเป็นไปตามแผนของภาครัฐ จะส่งผลให้เอกชนมีความเชื่อมั่นในการบริโภคและลงทุนกลับคืนมา
นายมณฑล จุนชยะ ประธานเจ้าหน้าที่การลงทุน บลจ.วรรณ กล่าวว่า แนวโน้มตลาดหุ้นไทยตลอดไตรมาส 2 นี้นักลงทุนอาจกังวลการปรับขึ้นอัตราดอกเบี้ยของธนาคารกลางสหรัฐ (เฟด) ในการประชุมเดือน มิ.ย.นี้ ซึ่งอาจทำให้ตลาดแกว่งตัว จากช่วงที่ผ่านมาเงินทุนต่างชาติไหลเข้าตลาดหุ้นเกิดใหม่และตลาดหุ้นไทยหลังจากเฟดชะลอการขึ้นดอกเบี้ย
ทั้งนี้ หลังบริษัทจดทะเบียนประกาศผลการดำเนินงานไตรมาสแรกออกมาหมดแล้ว ตลาดคาดว่าตลาดหุ้นอาจแกว่งตัวลงในเดือน พ.ค.-มิ.ย.นี้ แต่เป็นโอกาสเลือกหุ้นเข้าลงทุน โดยมองหุ้นที่ได้รับประโยชน์จากโครงการและนโยบายลงทุนของภาครัฐยังน่าสนใจ ขณะที่เงินทุนต่างชาติที่ไหลเข้ามาลงทุนจากนี้จะเข้ามาในลักษณะคัดตัวหุ้นลงทุน จากก่อนหน้าเข้าซื้อหุ้นใหญ่ เพราะขายหุ้นไทยออกไปมาก โดย บลจ.วรรณยังคงเป้าหมายดัชนีหุ้นสิ้นปีนี้ที่ 1,490 จุด
นายวิน กล่าวอีกว่า วันที่ 25 เม.ย.-11 พ.ค. 2559 บริษัทเปิดขายกองทุนเปิดวรรณ แอนไท คอรัปชั่น (ONE-ACT) เน้นลงทุนหุ้นที่มีธรรมาภิบาลที่ดีควบคู่การเติบโตของราคาจากปัจจัยพื้นฐาน เพื่อสร้างผลตอบแทนจากการลงทุน และคาดว่ากองทุนจะจ่ายเงินปันผลให้นักลงทุนช่วงกลางปีและสิ้นปี ซึ่งผู้สนใจสามารถลงทุนขั้นต่ำ 1 หมื่นบาท
สำหรับหุ้นที่กองทุนจะลงทุนต้องผ่านเกณฑ์ด้านการกำกับดูแลกิจการที่ดีของทั้ง 3 สถาบัน ได้แก่ คณะกรรมการบรรษัทภิบาลแห่งชาติ (IOD) โดยบริษัทที่คัดเลือกต้องอยู่ในช่วงคะแนน 80-100 พร้อมทั้งได้รับการจัดอันดับที่ระดับ 4-5 จากสถาบันไทยพัฒน์และได้รับประกาศนียบัตรรับรองฐานะสมาชิกแนวร่วมปฏิบัติของภาคเอกชนไทยในการต่อต้านทุจริต
ปัจจุบันมีหุ้นที่ผ่านเกณฑ์ลงทุนได้ของบริษัทเพียง 28 บริษัท คิดเป็นสัดส่วนไม่ถึง 5% จากจำนวนบริษัทจดทะเบียนทั้งหมด 650 บริษัท โดยส่วนใหญ่เป็นหุ้นกลุ่มธนาคาร หุ้นขนาดใหญ่พื้นฐานดี เช่น ปตท. ปูนซิเมนต์ไทย ขณะที่หุ้นขนาดกลางและเล็กอย่าง เคซีอี อีเลคโทรนิคส์ ฮานา ไมโครอิเล็คโทรนิคส สมบูรณ์ แอ๊ดวานซ์ เทคโนโลยี และเอเซีย พลัส กรุ๊ป โฮลดิ้งส์ เป็นต้น
นายวิน กล่าวว่า กลยุทธ์การลงทุนของกองทุนจะคัดเลือกหุ้น 10 ตัวแรก โดยผ่านเกณฑ์ 3 ส่วน คือ 1.สัดส่วนราคาต่อกำไร (พี/อี) ยังต่ำและราคามีโอกาสปรับเพิ่มขึ้นได้ 2.มีประสิทธิภาพการทำกำไรโดยดูจากราคาต่อมูลค่าทางบัญชี (พี/บี) และสัดส่วนผลตอบแทนของผู้ถือหุ้น (อาร์โออี) 3.อัตราผลตอบแทนจากเงินปันผลสูง โดยกองทุนจะให้น้ำหนักการลงทุนหุ้นในแต่ละตัวเท่ากันและปรับพอร์ตตามความเหมาะสม
นอกจากนี้ จากการทดสอบย้อนหลังของผลตอบแทนหุ้นที่ผ่านหลักเกณฑ์ของกองทุนดังกล่าว พบว่าหุ้นที่มีธรรมาภิบาลที่ดีสามารถให้ผลตอบแทนที่ดีกว่าผลตอบแทนจาก SET Index และ SET50 Index และผลตอบแทนค่อนข้างสม่ำเสมอ โดยยังไม่รวมเงินปันผลที่ได้รับ
“นักลงทุนต่างชาติ รัฐบาลต่างประเทศมักมองประเทศกำลังพัฒนาเป็นสีเทา การที่เราเป็นหลักในตลาดทุนช่วยยกระดับเรื่องธรรมาภิบาลที่ดีน่าจะช่วยเปลี่ยนภาพสีเทาเป็นสีขาวมากขึ้น ซึ่งความโปร่งใสนี้จะได้รับการยอมรับจากต่างชาติมากขึ้น ช่วยพัฒนาเศรษฐกิจและประเทศ” นายวิน กล่าว